**Stein Erik Hagen** (født 1956) er en norsk forretningsmann og tidligere kjøpmann. Han er kjent som mangeårig eier av dagligvareforretningen Rimi, noe som gav ham tilnavnet «Rimi-Hagen». Hagen har mange verv i norsk næringsliv, både som styreleder og styremedlem.

Utdannelse og yrke
------------------

Hagen er utdannet ved Kjøpmannsinstituttet, som i dag er en del av Handelshøyskolen BI. Hagen er mest kjent for oppstarten og det tidligere eierskapet til Rimi. Av denne grunn har han fått kallenavnet «Rimi-Hagen». I dag er Hagen en av Norges største private investorer gjennom familieselskapet Canica AS, som blant annet har betydelige interesser i Orkla (hvor han er styreleder), Jernia, Komplett, Ignis og Steen & Strøm. Ifølge tidsskriftet *Kapital* er hans formue på 33 milliarder kroner (2020).

Politikk
--------

Ekteparet offentliggjorde den 23. juli 2009 at de ville emigrere til Sveits høsten samme år, på grunn av skattesystemet i Norge. Dagen etter kom det frem at han ble, men barna og store deler av formuen flyttes til Sveits. Hagen var i opposisjon til Stoltenbergregjeringens skattepolitikk.

Hagen donerte i 2006 penger til alle de borgerlige partiene, Kristelig Folkeparti, Venstre, Fremskrittspartiet og Høyre, hvor sistnevnte fikk det største bidraget.

Veldedighet
-----------

I 2007 ga Hagen 100 millioner kroner til forskning ved Medisinsk fakultet ved Universitetet i Oslo og til Rikshospitalet. Donasjonen strekker seg over en periode på ti år.

Hagen lovet i 2007 gjennom sitt selskap Canica AS et bidrag på 8,4 millioner kr til oppussingen av Skiforeningens Holmenkoll-museum.

Gjennom to donasjoner i 2004 og 2006 har Hagen gitt tilsammen 10 millioner kroner til et gaveprofessorat ved Handelshøyskolen BI. Pengene finansierer forskning på eierskap i familiebedrifter og Øyvind Bøhren innehar gaveprofessoratet.

Kunstsamler
-----------

Stein Erik Hagen er deleier av Canica-samlinga/Canica Kunstsamling. Nitti prosent av eierskapet til samlingen ble på et tidspunkt overført fra Hagen selv til medlemmer av hans familie. «Ganske enestående» blir samlingen kalt av Gunnar Danbolt. Samlingen består av mer enn 1500 katalogiserte verk. Hagen har gitt uttrykk for at mens toneangivende privatsamlere ellers flokker seg om samtidskunsten, går Canica Kunstsamling i stedet bakover i tid og konsentrerer seg om nordisk maleri fra begynnelsen av forrige århundre og frem til sekstiårene. Samlingen er bygget opp av kunsthistoriker Steinar Gjessing. 200 av samlingens verk ble plukket ut til utstillingen «Fra Munch til Slettemark», som ble vist på Munchmuseet i 2013. Utstillingen, med lokale tilpasninger, ble deretter vist i KODE2 (Bergens kunstmuseum) fra september samme år til januar 2014. Ett av Theodor Kittelsens større malerier er på langtidsutlån i KODE4.

Privatliv
---------

Hagen bor pr. 2019 i sitt hjem i Voksenkollen. 

I desember 2011 ble det kjent at Hagen hadde fått prostatakreft. Han ønsket å være mest mulig åpen om sykdommen, for å kunne bidra til at folk ble oppmerksomme på prostatakreft og til at flere menn kunne oppdage sykdommen på et tidlig stadium. Hagen fikk behandling for sykdommen i USA.

### Familie

Han har til sammen fire barn fra sitt første ekteskap og et påfølgende samboerforhold. I 2004 giftet han seg med Mille-Marie Treschow. I august 2012 ble det gjort kjent at Treschow og Hagen hadde tatt ut separasjon. De ble senere skilt. Hagen stod frem som bifil på TV-programmet *Skavlan* 2. oktober 2015, i en artikkel i *Magasinet* (til *Dagens Næringsliv*) i juli 2021 uttalte han at han visste han var homofil da han var i 30-årene.

Utmerkelser
-----------

* Polarstjerneordenen (2002)

Referanser
----------

1. ↑   Davos 2014 Participant List, uttrykt i referansen som 1956[Hentet fra Wikidata]
2. ↑   www.seher.no[Hentet fra Wikidata]
3. ↑   www.bloomberg.com[Hentet fra Wikidata]
4. ↑   www.forbes.com, besøkt 21. april 2018[Hentet fra Wikidata]
5. ↑  Roller: Stein Erik Hagen (f. 1956), purehelp.no, hentet 20. august 2012
6. 1 2  Jakob Shultz (8. juli 2021). «Stein Erik Hagen om politikk, kjærlighet og «navere»: – Det er litt spesielt å forlange at naboen din skal betale for deg, fordi du selv ikke gidder å stå opp om morgenen». Dagens Næringsliv. Besøkt 8. juli 2021. «Bakgrunn: Født og oppvokst i Oslo. Begynte å jobbe i foreldrenes kolonial og etablerte etter hvert Rimi-kjeden, som ble grunnlagt i 1977 og gjorde at Hagen tjente seg rik på dagligvarer. Solgte seg ned og til slutt helt ut av dagligvarekjeden i 2004 da Ica og nederlandske Ahold overtok alle aksjene i Hakon Gruppen. Etablerte investeringsselskapet Canica i 1985, som han eier med sine barn. Kjøpte seg opp i Orkla og ble styreleder i konglomeratet i 2005.»
7. ↑  «Kapitals liste over Norges 400 rikeste». Kapital. Besøkt 8. juli 2021.
8. ↑  «Stein Erik Hagen flagger ut» **(norsk)**. Dagbladet.no. 23. juli 2009. Besøkt 24. juli 2009.
9. ↑  NRK – 100 mill. til medisinsk forskning 22.10.07
10. ↑  «na24.no – Hagens milliongave 08.09.07». Arkivert fra originalen 11. september 2007. Besøkt 9. september 2007.
11. ↑  «na24.no – Gavesjekk fra Hagen 10.10.06». Arkivert fra originalen 1. mars 2007. Besøkt 22. oktober 2007.
12. ↑  - En nasjonalskatt kan være på vei utenlands
13. ↑  Beholder makten Arkivert 16. oktober 2015 hos Wayback Machine.
14. ↑  - En nasjonalskatt kan være på vei utenlands
15. ↑  «Hegnar.no – Hagen viser privat kunstsamling. 15.02.2013». Arkivert fra originalen 21. september 2013. Besøkt 1. april 2013.
16. ↑  Aftenposten.no – Et overdådig og fascinerende utvalg av Stein-Erik Hagens kunstsamling åpner i det kommunale Munch-museet lørdag. 01.03.2013
17. ↑  FRA MUNCH TIL SLETTEMARK
18. ↑  Dagens næringsliv – *Stein Erik Hagen har fått kreft*, besøkt 30. desember 2011.
19. ↑  Stein Erik Hagen og Mille Marie Treschow separeres, Aftenposten, 20. august 2012
20. ↑  Haugan, Bjørn (02.10.2015). «Hagen sier ekskonene visste at han var bifil». *Verdens Gang* **(norsk)**.
21. ↑  Nymo, Jarl (2. oktober 2015). «Stein Erik Hagen står frem som homofil». *NRK*. Besøkt 31. august 2018.

Eksterne lenker
---------------

* (en) Stein Erik Hagen på Internet Movie Database Rediger på Wikidata
* (en) Offisielt nettsted for Canica AS

  


|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** VIAF **·** GND **·** LCCN **·** SUDOC
 |